Ons het Piketberg nou al ŉ paar keer besoek. Dis beslis nie ŉ dorp wat agteruitboer nie. Tewens, verskeie van die geboue in die dorp waarvan ons hou, blyk gerestoureer te word. ŉ Voorbeeld is ŉ ou art deco motorhawe wat in onbruik verval het, wat iemand nou in kantore omskep het. ŉ Victoriaanse gebou langs die kerk is ook ingerig as ŉ gastehuis en daar is ŉ nuwe kunsgalery. En as jy hier aankondig dat jy nou “Hoofkantoor” toe gaan, verwys jy beslis nie na ŉ werklike kantoor nie, maar die hotel se kroeg.
Piketberg se kanon is die laaste keer in die 1960s afgevuur, toe ŉ misplaaste skoot die skool se vensters in ligte laaie gelaat het. Die loop is terstond met sement toegemessel en die kanon staan blykbaar nou in die skool om deur besoekers besigtig te word.
Van die aanvanklike Gonjemans en die Joodse gemeenskappe bly daar in sommige gevalle slegs name oor. Op sekere dorpe sal dit mettertyd seker die geval met Afrikaners ook wees. Ek hoop die kerkgeboue word nie meubelwinkels nie, maar darem museums wat getuig van ŉ vroeër beskawing, al was dit soms ŉ onverbiddelike, ongenaakbare kultuur. Miskien kry die nageslag van die Gonjemans selfs eendag hul grond terug.